''Mi-a dispărut demult ideea de teamă. În mod realist vorbind am convingerea că până la alegeri o să fiu şi viu şi liber şi eu şi domnul Tăriceanu. Procedural nu se poate face altceva, deci nu am de ce să mă tem aici'', a afirmat preşedintele PSD la Antena 3, întrebat dacă se teme că nu îl vor prinde alegerile parlamentare nici pe el şi nici pe Tăriceanu la conducerea partidelor din cauza problemelor pe care le au în justiţie.

Întrebat ce determină această convingere, el a spus că ''procedurile'' îl fac să susţină că până la alegeri va fi ''viu şi liber''.

Liviu Dragnea a afirmat că este mâhnit că fosta sa soţie a fost ''târâtă în preudo-dosarul'' de abuz în serviciu. El a subliniat că fosta sa soţie nu a condus Direcţiei de Asistenţă Socială şi Protecţia Copilului Teleorman Teleorman.

''Era o instituţie condusă de o doamnă care a fost condamnată pentru mită acum câţiva ani, care acum are din nou un dosar pentru luare de mită şi căreia i s-a propus să facă un deal (o înţelegere-n.r.) cu procurorii, să-l dea pe Dragnea. Este foarte simplu'', a conchis Liviu Dragnea.

Întrebat despre ''binomul'' Kovesi-Coldea la care fac referire foarte des Traian Băsescu şi Călin Popescu-Tăriceanu, preşedintele a răspuns: ''Aşa se vede de la noi din curte de la PSD, binomul nu mai e''.

Liviu Dragnea, preşedintele Partidului Social Democrat, a fost trimis în iulie în judecată de procurorii DNA în dosarul în care este acuzat de instigare la abuz în serviciu şi la fals intelectual, cauză în care este cercetat alături de fosta sa soţie, Bombonica Prodana.

Potrivit procurorilor, "în perioada iulie 2006 - decembrie 2012, Dragnea Nicolae Liviu, în calitate de preşedinte al Consiliului Judeţean Teleorman, respectiv de preşedinte al organizaţiei judeţene a unui partid politic, cu intenţie, a determinat-o pe inculpata Alesu Floarea, la acea vreme director executiv al Direcţiei Generale de Asistenţă Socială şi Protecţia Copilului Teleorman să îşi încalce atribuţiile de serviciu prin menţinerea în funcţie şi implicit plata drepturilor salariale pentru două angajate ale aceleiaşi instituţii. În realitate cele două persoane şi-au desfăşurat activitatea la sediul organizaţiei judeţene Teleorman a partidului politic al cărui preşedinte era suspectul Dragnea Nicolae Liviu, aspect cunoscut de acesta din urmă".